Lesy plné húb urobili zo Šajdíkových Humeniec známu hubársku oblasť. V chotári obce sa vyskytuje ložisko jedného z najkvalitnejších pieskov na Slovensku. Má vysoký obsah kremíka.
ŠAJDÍKOVE HUMENCE. Šajdíkove Humence ležia na severovýchode Záhorskej nížiny pri nive Myjavy, dvanásť kilometrov západne od okresného mesta Senica.
Nadmorská výška v strede obce je 190 m n. m., v chotári 177-245 m n. m. Povrch chotára tvoria mladšie treťohorné íly s nánosmi viatych pieskov, riečnych, močiarnych a rašelinových uloženín.
Je tu sírnatý prameň. V chotári sú hnedé lesné a nivné pôdy. Prevažne je zalesnený miešanými lesmi. Pre Šajdíkove Humence sú typické piesočnaté duny, ktoré najviac pokrýva borovica lesná.
Dedinka konkuruje Európe
Obec je známa hlavne obrovskou lesnou škôlkou a jedným z najkvalitnejších kremičitých pieskov v Európe. Z troch strán ju obklopuje les, takže príroda je bohatá a je si čo pozerať, aj si kde odpočinúť.
Od roku 1972 sa uskutočňovala ťažba zlievarenského piesku. V roku 1985 bolo otvorené Škôlkarske stredisko na pestovanie lesných drevín, najväčšie v strednej Európe.
Odčlenili sa od Borského Svätého Petra
Vhodné vodné pomery dali podnet k založeniu štyroch mlynov, okolo ktorých si obyvatelia stavali hospodárske budovy a obydlia. Podľa najrozšírenejšieho mena Šajdík dostala obec názov Šajdíkove Humence.
Do roku 1926 boli Šajdíkove Humence miestnou časťou obce Borský Svätý Peter, maďarsky Sajdikhumenec. Samostatná obec vznikla v roku 1927 odčlenením od Borského Svätého Petra.
Obec postupne vznikala spojením stavieb – humien obyvateľov Borského Svätého Petra okolo mlynov na brehoch Bahenského potoka a pri majeri Rákoš a bola ako osada súčasťou tejto obce až do spomínaného roku 1927. Obyvateľstvo sa živilo prevažne roľníctvom a chovom hovädzieho dobytka.
Obyvatelia obľubujú turistiku
Počet obyvateľov sa pohybuje na hranici 1200. Obyvatelia sú vášniví turisti a v tejto súvislosti majú k dispozícii hájovňu Bulkovec, hájovňu Kalaštav, Kuciperk, Bahno a Obrázek. Šajdíkove Humence sú súčasťou významnej hubárskej oblasti, v okolitých lesoch počas hubárskej sezóny rastie veľa húb a sú vyhľadávaným miestom v tomto období.
Je tu vybudovaný športový areál, ktorý sa využíva na futbalové zápasy, kultúrne a iné podujatia.
V obci pôsobil Peter Jilemnický
Z významných osobností v obci pôsobil Peter Jilemnický (1901 – 1949), spisovateľ, novinár a učiteľ, ktorý pracoval v tunajšej škole v roku 1930. Jeho busta sa nachádza na priečelí budovy miestnej školy.
Občania majú všetko, čo potrebujú
Sídlo obce Šajdíkove Humence sa nachádza v budove obecného úradu. Obec ako samostatný právny subjekt zastupuje starosta Jozef Vajda, ktorý bol do čela obce zvolený vo voľbách V Šajdíkových Humenciach majú dobrú občiansku vybavenosť.
Nechýbajú predajne potravín a iného tovaru, telocvičňa, verejný vodovod a kanalizácia, plyn, komunálny odpad, železničná stanička.
Deti môžu navštevovať materskú aj základnú školu. V obci je rímskokatolícky Kostol svätého Augustína z roku 1951.